IZVEDBENA UREDBA KOMISIJE (EU) 2021/556

z dne 31. marca 2021

o spremembi izvedbenih uredb (EU) 2017/1529 in (EU) št. 540/2011 glede pogojev za odobritev osnovne snovi natrijev klorid

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 13(2) v povezavi s členom 23(5) Uredbe,

ob upoštevanju naslednjega:

(1) Z Izvedbeno uredbo Komisije (EU) 2017/1529 (2) je bila aktivna snov natrijev klorid odobrena kot osnovna snov in vključena v del C Priloge k Izvedbeni uredbi Komisije (EU) št. 540/2011 (3). Odločitev Komisije je temeljila na tehničnem poročilu, ki ga je predložila Evropska agencija za varnost hrane (v nadaljnjem besedilu: Agencija), in poročilu o pregledu (4), ki ga je pripravila Komisija.

(2) Odobritev osnovne snovi natrijev klorid, kot je določena v delu C Priloge k Izvedbeni uredbi (EU) št. 540/2011, je bila omejena na uporabo kot fungicid in insekticid.

(3) Organizacija Collectif Anti-baccharis je novembra 2017 Komisiji predložila zahtevek v skladu s členom 23(3) Uredbe (ES) št. 1107/2009 za razširitev uporabe natrijevega klorida kot herbicida, ki sta mu avgusta 2018 in julija 2020 sledili posodobitvi.

(4) Komisija je Agencijo zaprosila za znanstveno pomoč. Med tem posvetovanjem je bilo ugotovljeno, da narava snovi in obseg zahtevka ne upravičujeta nove znanstvene ocene Agencije. Komisija je pripravila posodobljeno poročilo o pregledu, pri čemer je upoštevala prejšnje tehnično poročilo Agencije (5) in informacije, ki jih je predložil vlagatelj.

(5) Komisija je posodobljeno poročilo o pregledu in osnutek uredbe 25. januarja 2021 predložila Stalnemu odboru za rastline, živali, hrano in krmo.

(6) Vlagatelj je lahko predložil pripombe na posodobljeno poročilo o pregledu.

(7) Zdi se, da se za natrijev klorid lahko pričakuje, da izpolnjuje zahteve iz člena 23 Uredbe (ES) št. 1107/2009 v zvezi z uporabo kot herbicid, ki je podrobno opisana v posodobljenem poročilu o pregledu. Zato bi bilo treba dovoliti uporabo natrijevega klorida kot herbicida. Poleg tega je glede na to, da je nova uporaba natrijevega klorida dovoljena in da je sprejemljivo še naprej dopuščati druge možne uporabe natrijevega klorida, kot so navedene v posodobljenem poročilu o pregledu natrijevega klorida, primerno umakniti sedanjo omejitev uporabe snovi samo kot fungicid in insekticid.

(8) V skladu s členom 13(2) Uredbe (ES) št. 1107/2009 v povezavi s členom 6 Uredbe ter ob upoštevanju sedanjega znanstvenega in tehničnega znanja pa je treba ohraniti nekatere pogoje za uporabo aktivne snovi.

(9) Izvedbeni uredbi (EU) 2017/1529 in (EU) št. 540/2011 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2017/1529 Priloga I k Izvedbeni uredbi (EU) 2017/1529 se spremeni v skladu s Prilogo I k tej uredbi.

Člen 2 Sprememba Izvedbene uredbe (EU) št. 540/2011 Priloga k Izvedbeni uredbi (EU) št. 540/2011 se spremeni v skladu s Prilogo II k tej uredbi.

Člen 3 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 31. marca 2021 Za Komisijo predsednica Ursula VON DER LEYEN

(1) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(2) Izvedbena uredba Komisije (EU) 2017/1529 z dne 7. septembra 2017 o odobritvi osnovne snovi natrijev klorid v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 232, 8.9.2017, str. 1).

(3) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).

(4) Final Review report for the basic substance sodium chloride finalised in the Standing Committee on Plants, Animals, Food and Feed at its meeting on 20 July 2017 and amended on 25 January 2021 in view of the approval of sodium chloride as basic substance in accordance with Regulation (EC) No 1107/2009 (Končno poročilo o pregledu za osnovno snov natrijev klorid, ki ga je Stalni odbor za rastline, živali, hrano in krmo pripravil na seji dne 20. julija 2017 in spremenil 25. januarja 2021 zaradi odobritve natrijevega klorida kot osnovne snovi v skladu z Uredbo (ES) št. 1107/2009); SANTE/10383/2017– rev.2.

(5) EFSA (European Food Safety Authority), 2017.Technical report on the outcome of the consultation with Member States and EFSA on the basic substance application for (sea) salt (sodium chloride) for use in plant protection as fungicide and insecticide (EFSA (Evropska agencija za varnost hrane), 2017. Tehnično poročilo o izidu posvetovanja z državami članicami in EFSA o zahtevku za osnovno snov (morsko) sol (natrijev klorid) za uporabo v fitofarmacevtskih sredstvih kot fungicid in insekticid.). Povezana objava EFSA 2017:EN-1172. 56 str.doi:10.2903/sp.efsa.2017.EN-1172.